MEDAC sedia peruntukan RM372.845 juta
KUALA LUMPUR: Kementerian Pembangunan Usahawan dan Koperasi (MEDAC) memperuntukkan
sejumlah RM372.845 juta untuk pelan Pemulihan Usahawan Pasca Covid-19 bertujuan
memastikan kelestarian serta pemulihan operasi perniagaan usahawan yang
terjejas akibat penularan wabak itu. Menteri, Datuk Seri Wan Junaidi Tuanku Jaafar berkata, pelan itu akan
dilaksanakan dalam dua fasa iaitu fasa pertama pada Mei hingga Disember 2020
manakala fasa kedua bermula Jan hingga Mei 2021. Beliau berkata setakat ini berdasarkan maklumat sedia ada Malaysia
mempunyai hampir 907,000 usahawan perusahaan kecil dan sederhana (PKS) dan
mikro. “Mereka perlu mempersiapkan diri bagi menghadapi senario perniagaan yang
berbeza khususnya selepas tamat tempoh Perintah Kawalan Pergerakan (PKP). Tidak
mudah untuk mengangap keadaan akan kembali seperti biasa selepas wabak ini
berakhir,” katanya dalam kenyataan semalam. Beliau berkata setiap usahawan perlu mencari pendekatan dan berubah ke arah
pendigitalan perniagaan merebut peluang latihan serta tawaran yang diumumkan
agensi berkaitan terutama MEDAC. “Pada masa yang sama, mencari peluang sumber pendapatan baharu untuk
kelangsungan perniagaan,” katanya. Wan Junaidi berkata pihaknya menggariskan enam strategi yang mengandungi 30
inisiatif untuk kumpulan sasar yang dikenal pasti di bawah pelan pemulihan
tersebut. Beliau berkata strategi itu ialah meningkatkan keyakinan rakyat;
memperkasakan keupayaan dan kapasiti; 
meningkatkan akses dan bantuan pembiayaan; meningkatkan penggunaan
teknologi; membuka dan meluaskan pasaran; serta menyampaikan perkhidmatan
berkesan. Kesemua strategi itu menyasarkan golongan PKS, perusahaan mikro, koperasi,
syarikat pemula niaga, sektor tidak formal, usahawan dan rakyat; lulusan
pengajian tinggi serta belia, katanya. Beliau berkata selain itu, sebagai inisiatif untuk membantu usahawan pada
masa ini, MEDAC menerusi agensinya juga sedang dan telah mengambil dan
melaksanakan 15 langkah sepanjang PKP berkuat kuasa. Antaranya penyediaan pembiayaan dengan anggaran peruntukan berjumlah
RM786.5 juta oleh Bank Rakyat, SME Bank, Tekun Nasional dan Suruhanjaya
Koperasi Malaysia (SKM) kepada 4,133 penerima manfaat yang terdiri daripada
individu, usahawan dan koperasi, katanya. Beliau berkata langkah lain adalah penangguhan bayaran balik pembiayaan
oleh Tekun kepada 209,479 usahawan bernilai RM324 juta di samping penjadualan
semula pinjaman pembiayaan oleh Tekun bagi 1,000 usahawan mikro dengan kos
berjumlah RM10 juta. Wan Junaidi berkata turut dilaksanakan ialah moratorium oleh semua agensi
di bawah kementerian untuk 3,119,570 penerima manfaat dengan kos bernilai
RM13.14 bilion; penangguhan bayaran balik pembiayaan Tabung Model Pusingan
(TMP-JPK) oleh SKM kepada 1,000 koperasi bernilai RM99 juta serta pembiayaan
menerusi TMP-JPK sehingga RM50,000 tanpa cagaran dengan grace period selama
enam bulan dengan peruntukan RM15 juta. Selain itu penangguhan bayaran balik pembiayaan individu oleh koperasi
perbankan untuk 1,254,339 koperasi dengan kos bernilai RM5.67 bilion serta
pinjaman Dana Likuiditi Pusat (CLF) dengan jumlah minimum permohonan dana
RM500,000 dengan tempoh pinjaman selama setahun bagi koperasi yang menghadapi
masalah kewangan turut ditawarkan oleh MEDAC, katanya. “Langkah seterusnya adalah pengurangan caruman Kumpulan Wang Rizab
Statutori kepada lapan peratus berbanding 15 peratus sebelum ini, daripada
untung bersih berjumlah RM333 juta; penangguhan pendepositan ke akaun deposit
koperasi (ADK) kepada semua koperasi bernilai RM571 juta. “Pengecualian/pengurangan sewa bangunan (milik Uda) dengan anggaran kos
RM12.4 Juta yang akan memberi manfaat kepada 1,828 orang usahawan; latihan
keusahawanan/perniagaan dalam talian dengan anggaran peruntukan berjumlah RM0.6
juta yang akan memanfaatkan 82,717 orang usahawan juga dijalankan,” katanya. Wan Junaidi berkata berkata MEDAC juga memberi kelulusan bersyarat pendaftaran
sijil taraf bumiputera kepada 705 kontraktor bumiputera selain melaksanakan
enam program berimpak tinggi. Enam program itu melibatkan anggaran kos pelaksanaan berjumlah RM15.585
juta dengan ia memberi manfaat kepada 6,000 orang yang merangkumi lulusan pusat
pengajian tinggi, bakal usahawan, usahawan, koperasi dan syarikat pemula niaga
serta masyarakat umum, katanya. Langkah ke-15 adalah sumbangan wang zakat berjumlah RM21,167,621 daripada
SME Bank dan Bank Rakyat, katanya. Beliau berkata dalam pada itu, MEDAC melalui agensinya TEKUN telah
mewujudkan permohonan secara dalam talian untuk Skim Pembiayaan Pemulihan
Perniagaan Sektor Mikro (CBRM) pada 16 April lepas. “Sehingga  30 April 2020, jumlah permohonan yang diterima adalah 17,845, daripada jumlah itu 5,684 permohonan telah diluluskan dengan peruntukan bernilai RM47.6 Juta,” katanya.- Bernama 
See author's posts
